กสิกรโหมปั๊มเบี้ย3.5หมื่นล.
คลอดออมทรัพย์ใหม่เจาะใจคนวัยทำงานไทยประกันจ่ายเบี้ย5ล้านแถมรถมาสด้า2
25 เม.ย. 2556

คลอดออมทรัพย์ใหม่เจาะใจคนวัยทำงานไทยประกันจ่ายเบี้ย5ล้านแถมรถมาสด้า2
กสิกรไทย ลุยขายเบี้ยแบงก์แอสชัวรันส์ 3.5 หมื่นล้าน โต 30%
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย เปิดเผยว่า ในปีนี้ธนาคารตั้งเป้าเติบโตในช่องทางธุรกิจประกันหรือแบงก์แอสชัวรันส์ให้ได้ประมาณ 30% หรือทำเบี้ยรับรวมได้ 3.5 หมื่นล้านบาท โดยมาจากเบี้ยรับปีแรก 1.5 หมื่นล้านบาท ซึ่งในไตรมาสแรกที่ผ่านมายอดขายแบงก์แอสชัวรันส์เติบโตถึง 40% ดังนั้น ในเดือน พ.ค.นี้ จึงเตรียมเปิดตัวแบบประกันออมทรัพย์ใหม่ เจาะกลุ่มลูกค้ามนุษย์เงินเดือนโดยเฉพาะ เพื่อกระตุ้นตลาดอย่างต่อเนื่องและได้เป้าตามที่ตั้งไว้
นายไชย ไชยวรรณ กรรมการผู้จัดการใหญ่ บริษัท ไทยประกันชีวิต กล่าวว่า ในงานมันนี่ เอ็กซ์โปร์ 2013 ที่จะมีขึ้นในเดือน พ.ค.นี้ บริษัทได้จัดรายการส่งเสริมการขายพิเศษขึ้น โดยหากลูกค้าชำระเบี้ย 5 ล้านบาท ก็จะได้รับรถยนต์มาสด้า 2 ทันที ซึ่งแบบที่เสนอขายภายในงานนั้นจะเน้นแบบประกันออมทรัพย์ที่มีเงินคืนระหว่างสัญญาและแบบที่ชำระเบี้ยระยะสั้นเป็นหลัก
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต กล่าวว่า ในช่วงเดือน พ.ค.นี้ บริษัทก็จะเปิดตัวแบบประกันราคาประหยัดหรือไมโครอินชัวรันส์ตัวใหม่ ค่าเบี้ยไม่ถึง 1,000 บาท และแบบประกันชีวิตควบคู่การลงทุน หรือยูนิตลิงค์
สำหรับงานมันนี่ เอ็กซ์โปร์นี้ บริษัทเตรียมนำแบบประกันไปเสนอ ประกอบด้วย แบบเมืองไทย สมาร์ท เซฟเวอร์ 10/1 ที่ชำระเบี้ยเพียงครั้งเดียว เหมาะสำหรับผู้ที่ต้องการเน้นการออมทรัพย์และนำไปใช้สิทธิหักลดภาษีเงินได้ แบบเมืองไทยสมาร์ท เซฟเวอร์ 3 (5/1) มีจุดเด่นที่ชำระเบี้ยประกันภัยครั้งเดียว พร้อมความคุ้มครองชีวิตถึง 5 ปี 
นอกจากนี้ ยังมีแบบเมืองไทยได้ใจ 3/2 มีจุดเด่นที่ชำระเบี้ยประกันภัยเพียง 2 ปี แต่ได้รับความคุ้มครองชีวิตที่คุ้มค่านานถึง 3 ปี ซึ่งรับความคุ้มครองชีวิตสูงสุดถึง 200% และแบบเมืองไทยโดนใจ 5/3 มีจุดเด่นที่ชำระเบี้ยประกันภัยเพียง 3 ปี แต่ได้รับความคุ้มครองชีวิตที่คุ้มค่านานถึง 5 ปี รับเงินจ่ายคืน ปีละ 3% รวมถึงแบบประกันสุขภาพและอุบัติเหตุส่วนบุคคล (พีเอ) อีกด้วย